Selvom sommervarmen endelig har fundet vej til Danmark, så skal paraplyerne ikke pakkes for langt væk. Nok er luftmassen, der blæser op over Danmark varm, men den er også fugtig og relativt ustabil. Den kombination giver mulighed for kraftige byger, der allerede kan dannes i nattetimerne. Mandag ved middagstid er der fortsat relativ stor usikkerhed modellerne imellem, men der tegner sig et overordnet billede af en vejrsituation, der kan byde på kraftige byger det næste døgn. Allerede i nattetimerne kan kraftige byger fra Tyskland drive op over de syd- og østlige egne, men præcis hvilket tidspunkt – og over hvilket område – de rammer, er usikkert. Flere byger tirsdag I formiddagstimerne tirsdag kan der af flere omgange dukke kraftige byger op fra syd. De mest udsatte steder er Fyn, Lolland-Falster og Sjælland, men måske kan eftermiddagen også byde på kraftige byger i Nordjylland. Endelig kan der nok engang komme kraftige byger sent tirsdag aften og natten til onsdag. Her er risikoen størst over Bornholm. Bygerne kan sagtens være med skybrud, ligesom der kan være talrige lyn forbundet med de kraftigste byger. Desuden er der risiko for hagl på op nær to centimeter i diameter, og vindstødene kan nå kulingstyrke i forbindelse med nogle af bygerne. Skybrud er defineret som over 15 millimeter regn på mindst en halv time.

Referat:
Allerede natten til tirsdag er der risiko for tordenbyger i dele af landet.